นายกรัฐมนตรี เปิดมหกรรมวิทยาศาสตร์ ปี 2561 ขอทุกคนเรียนรู้วิทยาศาสตร์เพื่อพัฒนาขีดความสามารถประเทศ
นายกรัฐมนตรี เปิดมหกรรมวิทยาศาสตร์ ปี 2561 ขอทุกคนเรียนรู้วิทยาศาสตร์เพื่อพัฒนาขีดความสามารถประเทศ ฝากครอบครัวดูแลบุตรหลาน หลังผลสำรวจพบเด็กไทยติดเกมส์

พลเอก ประยุทธ์ จันทร์โอชา นายกรัฐมนตรี เปิดงานมหกรรมวิทยาศาสตร์และเทคโนโลยีแห่งชาติ ประจำปี 2561 กับนโยบาย "วิทย์สร้างคน สร้างแรงบันดาลใจ 1.2 ล้านเยาวชนไทย"จัดขึ้นระหว่างวันที่ 16 ถึง 26 สิงหาคม ที่อาคาร 2-8 อิมแพคเมืองทองธานี

นายกรัฐมนตรี กล่าวว่า รัฐบาลให้ความสำคัญอย่างยิ่งต่อการพัฒนาคนทุกช่วงวัย มุ่งการเตรียมคนไทยสู่ศตวรรษที่ 21 อย่างสมบูรณ์ หวังให้เด็กเยาวชนไทยมีหลักคิดและทักษะความรู้เท่าทันการเปลี่ยนแปลงเทคโนโลยี ที่สำคัญองค์ความรู้ทางวิทยาศาสตร์เทคโนโลยีและนวัตกรรม ถือเป็นปัจจัยสำคัญในการขับเคลื่อนการพัฒนาประเทศ โดยเฉพาะการปรับเปลี่ยนโครงสร้างประเทศไปสู่โครงสร้างเศรษฐกิจและสังคมฐานนวัตกรรม สนับสนุนนโยบายประเทศไทย 4.0 นายกรัฐมนตรี ยังกล่าวอีกว่า วิทยาศาสตร์ มีอยู่รอบตัวและมีการเปลี่ยนแปลงตลอดเวลา ดังนั้นจึงต้องมีการเรียนรู้เพื่อให้สอดคล้องกับสถานการณ์โลก รัฐบาลจึงวางยุทธศาสตร์ชาติ 20 ปี เป็นแนวทางในการพัฒนา  6 ด้าน  ส่งเสริมการเรียนรู้รอบตัว เพื่อคิดค้นนวัตกรรมและสิ่งใหม่ๆ ให้ทันต่อการเปลี่ยนแปลงของโลก   ซึ่งที่ผ่านมาพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงใช้วิทยาศาสตร์ในการแก้ไขปัญหาประเทศในหลายด้าน ทั้งโครงการฝนหลวง โครงการแก้มลิง  ดังนั้นเด็กจะต้องเรียนรู้และพัฒนาคิดค้นสิ่งใหม่ๆ เพื่อสานต่อการพัฒนา โดยวันนี้รัฐบาลทำหลายอย่างเพื่อประเทศให้เป็นไปตามแนวทางการสร้างความเข้มแข็ง โดยจะไม่ทำให้ประเทศไทยเป็นภาระของโลกหรือองค์กรต่างๆ ที่สำคัญต้องปรับประเทศไทย เป็นประเทศผู้ให้มากกว่าผู้รับ ซึ่งนั่นคือความมุ่งหมายของรัฐบาลในวันนี้ ดังนั้นขอให้ทุกคนช่วยกันทำงานอย่างเข้มแข็ง ร่วมกันพัฒนาวิทยาศาสตร์และเทคโนโลยี
สำหรับงานมหกรรมวิทยาศาสตร์และเทคโนโลยีแห่งชาติครั้งนี้ได้นำเอา 9 Highlight สร้างแรงบันดาลใจปี 2561 กับประเด็นหลัก ซึ่งอยู่ในกระแสความสนใจแห่งปี มาจัดแสดง เช่นนิทรรศการวิทยาศาสตร์...ติดถ้ำ ที่มุ่งเน้น ให้ความรู้เกี่ยวกับสภาพทางภูมิศาสตร์ของถ้ำเที่ยวถ้ำจำลองเรียนรู้เทคโนโลยีนวัตกรรมการกู้ภัย ในถ้ำ และนิทรรศการวิกฤตขยะ กับความสนุกที่พลาดไม่ได้ ตื่นเต้นเร้าใจ กับ 4-D Theatre เรื่องการผจญภัยของแพนด้าก้วนก้วน  เป็นต้น